เจนไน เอ็กซ์เพรส

***เจนไน เอ็กซ์เพรส*** (; ; ) เป็นภาพยนตร์โลดโผนสุขนาฏกรรมภาษาฮินดีของอินเดียปี ค.ศ. 2013 กำกับโดย โรหิต เศฏฏี และผลิตโดย ยูทีวี โมชัน พิคเจอร์ส และ เรด ชิลลี่ส์ เอ็นเตอร์เทนเมนต์ ภาพยนตร์เรื่องนี้มี ทีปิกา ปาทุโกณ และ ชาห์รุข ข่าน รับบทนำ ร่วมด้วย นิกิติน ธีร์ และ สัตยราช ในบทสมทบ เรื่องราวเกี่ยวกับ ราหุล มิฐายีวาลา นักธุรกิจที่ขึ้นรถไฟขบวนดังกล่าวโดยบังเอิญ และเดินทางจากมุมไบไปยังราเมศวรัมพร้อมกับลูกสาวของผู้กว้างขวางท้องถิ่น ภาพยนตร์เรื่องนี้ส่วนใหญ่เป็นภาษาฮินดี แต่มีบทสนทนาภาษาทมิฬจำนวนมากเนื่องจากฉากหลังอยู่ในรัฐทมิฬนาฑู

การร่วมงานครั้งแรกที่วางแผนไว้ระหว่างชาห์รุข ข่านและโรหิตคือการรีเมคภาพยนตร์เรื่อง *อังคูร* (Angoor - ค.ศ. 1982) แต่บทภาพยนตร์เรื่อง *เจนไน เอ็กซ์เพรส* ซึ่งเขียนขึ้นในตอนแรกเป็นโครงการสำรองสำหรับชาห์รุข ข่าน กลับถูกเลือกแทน ภาพยนตร์เรื่องนี้ถูกสร้างขึ้นในฐานะ "ภาพยนตร์โรแมนติกเชิงพาณิชย์" และมีชื่อเดิมว่า *เรดี สเตอดี โป* (Ready Steady Po) การถ่ายทำเริ่มต้นที่สตูดิโอเมหบูบในเดือนตุลาคม ค.ศ. 2012 และเสร็จสิ้นในเดือนพฤษภาคม ค.ศ. 2013 ส่วนใหญ่ของภาพยนตร์จัดฉากในเมืองอูฏี ซึ่งมีการสร้างฉากขึ้นในเมืองวาอีและราโมจิฟิล์มซิตี เพลงประกอบภาพยนตร์ประพันธ์โดยวิศาล–เศขัร ส่วนดนตรีประกอบฉากประพันธ์โดยอมัร โมหิเล ยูทีวี โมชัน พิคเจอร์ส เข้ามาเป็นผู้ผลิตและจัดจำหน่าย ซึ่งนับเป็นโครงการแรกที่ร่วมงานกับข่านหลังจากภาพยนตร์เรื่อง *[[รักข้าเพื่อแผ่นดิน]]* (ค.ศ. 2004)

*เจนไน เอ็กซ์เพรส* เข้าฉายในโรงภาพยนตร์ต่างประเทศเมื่อวันที่ 8 สิงหาคม ค.ศ. 2013 และในอินเดียหนึ่งวันต่อมา ภาพยนตร์เรื่องนี้ได้รับการวิจารณ์ทั้งดีและไม่ดีจากนักวิจารณ์ และทำลายสถิติรายได้บ็อกซ์ออฟฟิศหลายรายการทั้งในและต่างประเทศ กลายเป็นภาพยนตร์ที่ทำรายได้สุทธิ 1 พันล้านรูปี (17.07 ล้านดอลลาร์สหรัฐ) ในประเทศได้เร็วที่สุด ภาพยนตร์เรื่องนี้แซงหน้า *3 อัจฉริยะปัญญาอ่อน* (3 Idiots - ค.ศ. 2009) ขึ้นเป็นภาพยนตร์ภาษาฮินดีที่ทำรายได้สูงสุดทั่วโลกในขณะนั้น ภาพยนตร์เรื่องนี้กลายเป็นภาพยนตร์อินเดียที่ทำรายได้สูงสุดเป็นอันดับสองในปี ค.ศ. 2013 *เจนไน เอ็กซ์เพรส* ติดอันดับภาพยนตร์อินเดียที่ทำรายได้สูงสุด 50 อันดับแรกมานานกว่าทศวรรษ ตั้งแต่ปี ค.ศ. 2013 จนถึงปี ค.ศ. 2024 ด้วยรายได้ทั่วโลกประมาณ 395.92–424.54 ล้านรูปี การผสมผสานระหว่างความรัก ตลก และแอ็คชั่นของภาพยนตร์เรื่องนี้โดนใจผู้ชมทั่วโลก และได้รับการยกย่องให้เป็นหนึ่งในภาพยนตร์ที่ได้รับความรักและประสบความสำเร็จทางการค้ามากที่สุดเรื่องหนึ่งในวงการภาพยนตร์อินเดีย

ในงานประกาศรางวัลฟิล์มแฟร์ครั้งที่ 59 *เจนไน เอ็กซ์เพรส* ได้รับการเสนอชื่อเข้าชิง 7 สาขา รวมถึง ภาพยนตร์ยอดเยี่ยม, ผู้กำกับยอดเยี่ยม (โรหิต), นักแสดงนำชายยอดเยี่ยม (ชาห์รุข ข่าน), และนักแสดงนำหญิงยอดเยี่ยม (ทีปิกา)

## เนื้อเรื่อง
ราหุล มิฐายีวาลา (นามสกุลแปลว่า คนขายขนมหวาน) ชายวัยอายุ 40 ปี ทายาทเจ้าของกิจการขนมหวาน เขากำพร้าพ่อแม่ตั้งแต่อายุ 8 ปีและได้ปู่กับย่าเลี้ยงดู วันหนึ่งปู่ของเขาเสียชีวิตขณะที่ดูคริกเก็ตด้วยอายุ 99 ปี ย่าของเขาต้องการให้ราหุลนำส่วนหนึ่งของอัฐิปู่ไปลอยที่ราเมศวรัม ราหุลไม่เต็มใจเพราะเขานัดกับเพื่อนว่าจะไปเที่ยวที่กัว และด้วยสถานการณ์ดังกล่าว ทำให้ราหุลจำต้องเดินทางไปด้วยรถไฟ แต่เนื่องจากเขาลืมอัฐิของปู่และได้กลับไปหยิบ ประกอบกับเขาได้ช่วยเหลือหญิงสาวคนหนึ่งกับชายชาวทมิฬอีก 4 คนจนไปไม่ทันนัดเพื่อน ทำให้เขาต้องหลงไปกับรถไฟที่กำลังเดินทางไปรัฐทมิฬนาฑูโดยปริยาย

หญิงดังกล่าวบอกว่าตัวเองคือมีนา ซึ่งกำลังหนีจากพ่อที่บังคับให้เธอแต่งงานกับลูกชายของเพื่อนพ่อที่ชื่อ ตังคาพะลี มีนาเป็นลูกสาวของผู้กว้างขวางในหมู่บ้านกุมพัน โดยระหว่างนั้น โทรศัพท์ของราหุลถูกโยนทิ้งกลางทาง ขณะที่พนักงานรถไฟที่กำลังช่วยราหุลก็ถูกโยนลงน้ำด้วย ทำให้ราหุลตกอยู่ในสถานการณ์ลำบาก จากนั้นรถไฟจึงลงจอดกลางทางและทำให้ราหุลได้พบกับทุรเคศ พ่อของมีนา และด้วยการสื่อสารที่ผิดพลาด ทำให้ราหุลเผลอรับปากว่าจะแต่งงานกับมีนาและเผลอรับคำท้าของตังคาพะลีว่าจะสู้กับเขา คืนนั้นราหุลได้หนีไปและซ่อนตัวจากการช่วยเหลือของศัมศัร ตำรวจชาวปัญจาบ แต่เขาก็พบว่าเขาล่องอยู่บนเรือค้าน้ำมันเถื่อนของชาวศรีลังกา ซึ่งได้ต่อสู้กับตำรวจและทำให้ราหุลถูกจับเนื่องจากถูกเข้าใจผิดว่าเป็นคนในแก๊งค้าน้ำมันเถื่อนด้วย และเขาต้องไปหมู่บ้านเดิมอีกครั้งเพื่อยืนยันตัวตนว่าเขาไม่ใช่คนต่างด้าว

ราหุลได้แสร้งจับตัวมีนาและหนีออกจากหมู่บ้านอีกครั้งพร้อมกับมีนา ทั้งคู่ขับรถของทุรเคศและรถเกิดเสียระหว่างทางทำให้ทั้งคู่ทะเลาะกันและแยกทางกัน แต่หลังจากนั้นไม่นานราหุลก็จำต้องกลับมาหามีนาอีก โดยมีนาได้พาเขาไปอีกหมู่บ้านคือหมู่บ้านวิธามพา ซึ่งมีนาได้บอกคนในหมู่บ้านว่าเธอกับราหุลคือสามีภรรยากัน แต่หลังจากนั้นราหุลก็พยายามหนีไปอีกแต่ถูกจับได้โดยตังคาพะลีแต่ด้วยความช่วยเหลือของชาวหมู่บ้านวิธามพา พวกเขาจึงหนีไปได้อีกครั้ง

ราหุลได้ไปราเมศรัมและลอยอัฐิของปู่เขาที่นั้นตามเจตนารมณ์สุดท้ายของปู่เขา ขณะเดียวกันกับที่ตัดสินใจจะพามีนาโดยไม่บอกเธอล่วงหน้าว่าจะกลับไปหมู่บ้านกุมพันเพื่อเจรจากับทุรเคศอีกครั้งพร้อมทั้งประกาศว่าเขารักมีนา การต่อสู้เกิดขึ้นระหว่างราหุลและกลุ่มคนของตังคาพะลีและตัวตังคาพะลีเองก่อนที่ท้ายสุดราหุลเป็นฝ่ายชนะ และยอมรับว่าราหุลเป็นคนธรรมดาที่กล้าหาญมาก ทุรเคศประกาศว่าเขาจะให้ราหุลกับมีนาได้แต่งงานกัน และราหุลได้ทิ้งข้อความไว้ว่า ความรักไม่มีขอบเขตทางภูมิภาคหรือภาษา และด้วยหัวใจที่เข้มแข็ง ไม่มีอะไรที่คนธรรมดาจะทำไม่ได้

## นักแสดง

* ทีปิกา ปาทุโกณ เป็น มีนาโลจนี "มีนัมมา" อัซคุสุนทรัม
* ชาห์รุข ข่าน เป็น ราหุล มิฐายีวาลา
* นิกิติน ธีร์ เป็น ตังคาพะลี
* สัตยราช เป็น ทุรเคศวระ "ทุรเคศ" อัซคุสุนทรัม
* กามินี เกาศัล เป็น นีตู มิฐายีวาลา
* เลข ฏันฑน เป็น วาย. วาย. มิฐายีวาลา
* มุเกศ ติวารี เป็น สารวัตร ศัมศัร สิงห์
* ปุวิศา มโนหรัน เป็น ราธิกา "ราธา" อัซคุสุนทรัม (ลูกพี่ลูกน้องของมีนัมมา)
* มนุ มะลิก เป็น บามัน (เพื่อนของราหุล)
* ราเกศ กุกเรตี เป็น บ็อบบี (เพื่อนของราหุล)
* โมหัน ระมัน เป็น พราหมณ์ประจำหมู่บ้าน
* โยคี บาบู เป็น นักลักลอบค้าน้ำมันเถื่อนชาวศรีลังกา
* ไจสปัร เป็น ลูกน้องของทุรเคศวระ
* เบสันฏ์ รวิ เป็น ลูกน้องของทุรเคศวระ
* คิงคอง เป็น คนแคระบ้า
* จิมมี โมเสส เป็น คนขับรถบรรทุก
* เดลลี คเณศ เป็น คนในหมู่บ้าน
* ปริยามณิ รับเชิญพิเศษในเพลง "1 2 3 4 เกทออนเดอะแดนซ์ฟลอร์" 

## อ้างอิง

## แหล่งข้อมูลอื่น

* 
* 
* 
* 
* 

หมวดหมู่:ภาพยนตร์อินเดีย
หมวดหมู่:ภาพยนตร์ภาษาฮินดี
หมวดหมู่:ภาพยนตร์โลดโผนตลก
หมวดหมู่:ภาพยนตร์ที่มีฉากบนรถไฟ
หมวดหมู่:ภาพยนตร์อินเดียที่ออกฉายในปี พ.ศ. 2556